ພາບປະກອບ
ຕອນບ່າຍວັນທີ 29/1, ຢູ່ ຮ່າໂນ້ຍ, ສະພາເລືອກຕັ້ງແຫ່ງຊາດໄດ້ຈັດກອງປະຊຸມຄັ້ງທີ 2 ຢູ່ສຳນັກງານສະພາແຫ່ງຊາດ ໂດຍພາຍໃຕ້ການເປັນປະທານຂອງປະທານສະພາແຫ່ງຊາດ, ປະທານສະພາເລືອກຕັ້ງແຫ່ງຊາດ ຫງວຽນຊິງຮູ່ງ. ໃນໄລຍະຜ່ານມາ, ສະພາເລືອກຕັ້ງແຫ່ງຊາດ, ບັນດາອະນຸກຳມະການຊ່ວຍວຽກ, ຫ້ອງການສະພາເລືອກຕັ້ງແຫ່ງຊາດ ແລະ ບັນດາອົງການກ່ຽວຂ້ອງໄດ້ປະຕິບັດສຳເລັດການປະກາດໃຊ້ບັນດາເອກະສານຊີ້ນຳ ແລະ ແນະນຳການເລືອກຕັ້ງໂດຍພື້ນຖານ, ຈັດຕັ້ງການເຄື່ອນໄຫວສະໜອງຂໍ້ມູນຂ່າວສານ, ໂຄສະນາກໍຄືຜັນຂະຫຍາຍບັນດາວຽກງານກະກຽມບຸກຄະລາກອນ ແລະ ແກ້ໄຂການຮ້ອງທຸກ, ກ່າວຟ້ອງ, ວຽກງານຮັບປະກັນຄວາມສະຫງົບ, ຄວາມເປັນລະບຽບຮຽບຮ້ອຍຮັບໃຊ້ການເລືອກຕັ້ງ. ທີ່ກອງປະຊຸມຄັ້ງນີ້, ສະພາເລືອກຕັ້ງແຫ່ງຊາດໄດ້ສຸມໃສ່ປຶກສາຫາລື, ພິຈາລະນາບົດລາຍງານສັງລວມສະພາບການຜັນຂະຫຍາຍວຽກງານກະກຽມໃຫ້ແກ່ການເລືອກຕັ້ງສະມາຊິກສະພາແຫ່ງຊາດຊຸດທີ 14 ແລະ ສະມາຊິກສະພາປະຊາຊົນທຸກຂັ້ນອາຍຸການ 2016 – 2020 ແລະ ບາງໜ້າທີ່ໃນໄລຍະຈະມາເຖິງ. ພິເສດ, ສະພາເລືອກຕັ້ງແຫ່ງຊາດໄດ້ພິຈາລະນາ, ຮັບຮອງເອົາມະຕິກຳນົດລະອຽດ, ແນະນຳປະຕິບັດບາງມາດຕາຂອງກົດໝາຍວ່າດ້ວຍການເລືອກຕັ້ງສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນ.
(ແຫຼ່ງຄັດຈາກ VOV)